# Jacques Cresta

Jacques Cresta (Alger, 16 de febrer del 1955 - Perpinyà, 12 d'octubre del 2022) és un polític nord-català, diputat a l'Assemblea Nacional francesa i al Consell Regional del Llenguadoc-Rosselló.

## Biografia

FIll d'un treballador de banc, el juliol del 1962 la seva família abandonà Algèria (1962, independència d'Algèria) per Lió, primer, i Compiègne, després, on visqué durant dos anys. El 1965, els Cresta s'establiren a Perpinyà, on cresqué el jove Jacques. Després de passar pel Lycée Arago, on conegué la seva futura esposa Josy (en l'actualitat consellera municipal a Cabestany), es llicencià en economia i gestió empresarial a la universitat de Perpinyà. Treballà a la Caixa de Subsidis Familiars ("Caisse d'allocations familiales") i el 1980 començà a militar a la federació catalana del Partit Socialista Francès. Ha afirmat que la seva opció política nasqué del seu avi, víctima de la descolonització algeriana, que
| « | Un taiseux, ancien petit patron, devenu ouvrier dans une grande usine de chaussures | » |
| — J.Cresta |||
Entrà com a conseller (regidor) al govern municipal de Cabestany, i exercí el càrrec en dos períodes, 2003-2008 i 2010-2012; en dimití per incompatibilitat quan va ser elegit diputat. A partir del 2004 va ser membre del Consell Regional del Llenguadoc-Rosselló i, després de presentar-se infructuosament a les eleccions al Consell General dels Pirineus Orientals 2008, el 2012 va ser elegit diputat a les eleccions legislatives franceses per la primera circumscripció dels Pirineus Orientals. A l'Assemblea s'integrà a les comissions d'Afers estrangers (2012-2014), d'Afers culturals i educació (2014-), a la d'Afers europeus (2012-) i a la comissió especial per al projecte de llei de simplificació de la vida de les empreses. Es presentà a les eleccions per l'alcaldia de Perpinyà del 2014, però només aconseguí l'11,87 dels vots; en segona volta cedí els seus suports a Jean-Marc Pujol de la dretana UMP, en lluita contra l'encara més dretana candidatura del Front Nacional. A l'octubre del 2014 va fer costat a una proposta parlamentària de la diputada socialista per la Vendée Sylviane Bulteau a fi de lluitar contra el frau fiscal, especialment en el sector immobiliari.
Políticament, havia estat molt vinculat a Christian Bourquin, que el trià per presidir la federació socialista nord-catalana (primer secretari des del 2002) i, juntament amb Georges Frêche, l'encaminà a la conquesta del Consell Regional del Llenguadoc-Rosselló -sense èxit-. Sembla que, posteriorment, l'abstenció de Cresta a votar contra la llei de fusió de les regions (23.7.2014) el separà d'un Bourquin oposat al projecte, i que moriria al final del mes següent. Hom li ha retret alguna pràctica d'abús de poder, sense més conseqüències legals.

## Referències

* ↑ «Fitxa, al web de l'Assemblea Nacional» (en francès). [Consulta: 1r novembre 2014].
* ↑ «Declaració d'interessos i activitats per a l'Assemblea Nacional» (en francès). Arxivat de l'original el 2014-12-04. [Consulta: 1r novembre 2014].
* 1 2 Marion, Julien «Perpignan : portrait de Jacques Cresta, monsieur Loyal». L'Indépendant, 19-02-2014.
* ↑ «Fitxa de Jacques Cresta de l'Assemblea Nacional Francesa» (en francès). [Consulta: 1r novembre 2014].
* ↑ «El diputat Cresta intervé en el xoc de simplificació de la vida de les empreses». la clau, 22-07-2014.
* ↑ «Resultats de les eleccions perpinyanenques del 2014, al web de "Le Parisien"» (en francès). Arxivat de l'original el 2014-07-07. [Consulta: 1r novembre 2014].
* ↑ Renyé, Aleix «La segona volta a Perpinyà serà un duel entre centre-dreta i extrema-dreta». El Punt Avui, 14-03-2025.
* ↑ «Jacques Cresta vol gravar les transaccions immobiliàries entre particulars mitjançant internet». Vilaweb, 02-11-2014.
* ↑ «Un sindicat policial acusa a Jacques Cresta d'afavorir a un conductor ebri». Vilaweb, 05-11-2014.

## Enllaços externs

* Plana web personal Arxivat 2014-12-04 a Wayback Machine. (francès)